Santa Marian yökerhopalo

Santa Marian yökerhopalo tapahtui 27. tammikuuta 2013 Kiss-nimisessä yökerhossa Santa Marian kaupungissa Rio Grande do Sulin osavaltiossa Brasiliassa. Tulipalossa kuoli 241 ihmistä. Yökerhossa oli palon syttymishetkellä jopa 2 000 ihmistä mutta vain yksi käytössä oleva uloskäynti. Viranomaisten mukaan kuolemat aiheutuivat tukehtumisesta myrkyllisiin kaasuihin ja tallautumisesta. Yli sata loukkaantui. Palo sai alkunsa yökerhossa esiintyneen yhtyeen esityksessään käyttämistä ilotulitteista. Poliisi pidätti kaksi yökerhon omistajaa ja kaksi yökerhossa esiintyneen yhtyeen jäsentä epäiltynä palosta. Huhtikuussa 2013 heitä vastaan nostettiin syytteet taposta. Kesäkuussa 2015 kaksi palomiestä tuomittiin yökerhon lupa-asioihin liittyvistä epäselvyyksistä. Lähteet Aiheesta muualla Kuvia tai muita tiedostoja aiheesta Santa Marian yökerhopalo Wikimedia Commonsissa